Diari Oficial de la Generalitat Valenciana


Sumari del DOGV 8606, del 05-08-2019 (2019/7475)

RESOLUCIÓ d'11 de juliol de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 124/18-AIA Chiva
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8606

Data del DOGV
:   05-08-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/7475


Data del document
:   11-07-2019

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Almassora
    * impacte ambiental

RESOLUCIÓ d'11 de juliol de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 124/18-AIA Chiva [2019/7475]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 124/18-AIA Chiva.  
  
«Informe d'impacte ambiental  
Expedient: 124/4055-SZZ.  
Projecte: Sondatges Barranc de Ballesteros (núm. 2 i núm. 3), per a captació d'aigües subterrànies.  
Promotor: Comunitat de Regants de Chiva.  
Òrgan substantiu: Servei Territorial d'Indústria i Energia (Exp.: ASOSUB/2018/67/46 AGR/AHL).  
Localització: parcel·les 69 i 73 (respectivament) del polígon 42.  
Terme municipal: Chiva.  
Objecte i característiques tècniques del projecte:  
L'actuació està relacionada amb l'expedient d'avaluació ambiental 14/09-AIA, pel qual es van avaluar les obres de regulació de recursos en la Comunitat de Regants de Cheste-Chiva, per a l'optimització de recursos que s'obtenen de diverses concessions atorgades per la Confederació Hidrogràfica del Xúquer.  
Així mateix, està en tramitació l'expedient d'avaluació d'impacte ambiental 125/17-AIA relatiu a un projecte de ?subministrament d'aigua a la Comunitat de Regants de Chiva, mitjançant l'execució de nous sondatges de capçalera utilitzant energia solar fotovoltaica (...)?.  
El present projecte té com a objecte la realització de fins a dos sondatges, distants entre si uns 130 metres, per a captació d'aigües subterrànies procedents d'aqüífer càrstic en l'extrem sud-oriental de la unitat hidrogeològica de les regions muntanyenques (MASb 080.132). En funció dels resultats i la productivitat del sondatge núm. 2, la part promotora valorarà la necessitat de procedir o no a la realització del sondatge núm. 3.  
Amb aquesta nova captació (o aquestes noves captacions) es pretén poder mantindre de manera sostenible la demanda hídrica actual de la comunitat de regants, ja que les instal·lacions actuals capten aigua de la MASb Buñol-Cheste, declarada en mal estat per l'organisme de conca, en haver-se detectat un gradual descens piezomètric que sens dubte indica una tendència no sostenible. Les dues noves captacions se situen en un aqüífer excedentari que permetria corregir el desequilibri actual. A més, una part de la producció d'aquests sondatges es preveu que quede disponible per a completar el proveïment urbà de Chiva, en cas que siga necessari, motiu pel qual també es tractaria d'una obra d'interés públic.  
  
Els dos nous sondatges es projecten amb 280 m de profunditat, travessant formacions carbonatades del Juràssic fins a aconseguir el substrat de baixa permeabilitat constituït per argiles del Triàsic Superior (Keuper). El nivell estàtic de l'aqüífer es troba entorn de -76 m respecte a la superfície del terreny; tot això, segons les dades del sondatge d'investigació Barranc de Ballesteros núm. 1, realitzat prèviament. La perforació serà a percussió, amb diàmetres de 600 i 500 mm; l'entubat sobreeixirà 40 cm i serà fixat mitjançant llosa de formigó ancorada en l'anular sondatge-canonada. El detrit i els llots de perforació seran retinguts en les basses creades a aquest efecte al costat dels sondatges. Per als assajos hidràulics es preveuen cinc dies de bombament (i dos de recuperació ), abocant al barranc les aigües bombades.  
Tramitació administrativa:  
El 17 d'octubre de 2018 té entrada en el Servei d'Impacte Ambiental la sol·licitud d'inici d'avaluació d'impacte ambiental simplificada (EIAS) remesa pel Servei Territorial d'Indústria i Energia de València, amb la referència ASOSUB/2018/67/46 AGR/AHL, aportant el corresponent document ambiental.  
Dins del tràmit de consultes, segons l'article 46 de la Llei 21/2013, d'avaluació ambiental, es va traslladar el document ambiental al Servei Territorial de Medi Ambient de València (15 de novembre de 2018), per disposar aquest de tècnic especialista en hidrogeologia i a fi d'informar també sobre afeccions ambientals derivades de l'execució i posada en marxa del projecte.  
Després de detectar la inclusió d'aquestes obres en el Paratge Natural Municipal (PNM) de la Sierra de Chiva, i possibles afeccions a terreny forestal estratègic en un enclavament de la forest d'utilitat pública V67 Sierra de Chiva, el Servei Territorial de Medi Ambient va sol·licitar, en data 12 de febrer de 2019, informe sobre aquests aspectes a l'Ajuntament de Chiva. En data 27 de maig de 2019 van ser rebuts en el servei esmentat dos informes municipals sobre aquest tema: un de l'enginyer industrial i un altre de l'arquitecte. El primer, després de repassar les necessitats i previsions municipals en matèria de proveïment d'aigua potable, considera que el projecte esmentat revist un especial interés per al municipi per a poder resoldre els greus problemes d'escassetat i qualitat d'aigua existents en cas de fallada dels proveïments existents i els projectats, ja que aquests estan en la MASb 080.140 Buñol-Cheste, els recursos de la qual han mostrat un cert dèficit i i unes certes limitacions. El segon informe realitza una anàlisi exhaustiva de l'objecte del projecte i de la normativa urbanística i ambiental (del PNM), i en vista, igualment, de les conclusions del primer informe, conclou que l'actuació projectada resulta compatible tant amb el planejament urbanístic vigent de Chiva com amb el PNM Sierra de Chiva. Així mateix, el tècnic municipal indica haver comprovat que els emplaçaments projectats queden situats fora de l'àmbit de la forest d'utilitat pública V67.  
  
En data 12 de juny de 2019 la Unitat d'Impacte Ambiental (Servei Territorial de Medi Ambient) emet un informe en el qual analitza el document ambiental tramitat i, en vista dels informes obtinguts suggereix la resolució favorable de l'expedient tenint en compte una sèrie d'aspectes que han sigut tinguts en compte a l'hora de formular el present informe d'impacte ambiental.  
Anàlisi dels possibles efectes ambientals:  
Des dels servei territorials de Medi Ambient s'informa que el nou emplaçament afecta sòl no urbanitzable de protecció, segons el planejament urbanístic, a més de trobar-se inclòs dins del Paratge Natural Municipal de la Sierra de Chiva, declarat mitjançant el Decret 108/2010, de 9 d'abril, del Consell (DOGV núm. 6.309, de 13 de juliol de 2010). I si bé els punts de captació es troben també dins de l'extensa conca hidrogràfica de l'Albufera, que correspon al Pla d'ordenació de recursos naturals (PORN) d'aquest parc natural, que es va aprovar pel Decret 96/1995, de 16 de maig, del Govern Valencià, no es considera que els efectes sobre l'esmentada conca hidrogràfica puguen ser rellevants, sinó simplement compatibles si es tenen en compte les característiques i la finalitat del projecte davant la gran magnitud de la conca hidrogràfica i de la inclusió en ella de nombrosos termes municipals i nuclis urbans.  
  
A partir del document ambiental tramitat, dels informes aconseguits i de la consideració dels criteris de l'annex III de la Llei 21/2013, resulta el següent:  
a) La superfície ocupada per l'obra d'un sondatge és molt reduïda, i es limita a una plataforma de treball de 6 x 8 m -en part ocupada per la màquina perforadora- i als elements accessoris de l'obra, consistents en la bassa temporal de llots/detrits de perforació i la zona de maniobra. Es tracta, a més, d'una ocupació temporal que desapareixerà després de la conclusió de l'obra i dels assajos hidrodinàmics consegüents, si n'hi ha. Així mateix, s'ha plantejat que segons els resultats del sondatge Barranc de Ballesteros II es podria executar un segon sondatge (Barranc de Ballesteros III). En tot cas, les mesures preventives i correctores previstes garanteixen l'absència d'impactes residuals.  
b) No es preveu acumulació respecte a altres projectes; en tot cas els efectes hidrogeològics entren en les competències de l'organisme de conca i disten molt dels llindars considerats en la Llei 21/2013, d'avaluació ambient al (grup 8 del seu annex II).  
c) Al marge de l'aprofitament hídric pretés, la utilització de recursos naturals resulta irrellevant en aquest tipus d'obres, així com la generació de residus més enllà del detrit generat durant la perforació, l'escassa magnitud de la qual, la seua naturalesa terrígena i el seu reduït volum rares vegades poden suposar un problema ambiental ni d'eliminació.  
d) Els efectes contaminants de l'actuació es limiten a l'ús de maquinària (emissió de gasos de combustió i sorolls), amb un efecte temporal breu i d'escassa rellevància ambiental. El risc d'accidents queda regulat per les normes laborals i de seguretat minera, que són competència de l'òrgan substantiu, i és poc probable que puguen arribar a tindre efectes ambientals de consideració.  
e) Els dos sondatges es localitzen en sòl no urbanitzable amb protecció forestal i dins del PNM de la Sierra de Chiva, si bé, per les característiques concurrents, resulten compatibles amb els planejaments vigents, segons justifiquen els informes incorporats a l'expedient.  
f) Si bé els sondatges es localitzen dins de la conca hidrogràfica del Parc Natural de l'Albufera, objecte d'un pla d'ordenació dels recursos naturals que va ser aprovat mitjançant el Decret 96/1995, de 16 de maig, del Consell, els efectes sobre aquesta conca i parc natural no poden considerar-se rellevants sinó simplement compatibles si s'atén la norma i les característiques i la finalitat del projecte enfront de la magnitud de la conca, que inclou nombrosos termes municipals i nuclis urbans.  
  
g) No s'ha detectat possibilitat d'afecció a cap bé cultural, restes arqueològiques ni altres elements coneguts del patrimoni cultural valencià.  
Consideracions jurídiques:  
El projecte examinat constitueix un dels supòsits fàctics en els quals resulta preceptiva l'avaluació d'impacte ambiental simplificada prèvia a la resolució administrativa que s'adopte per a l'aprovació d'aquest, segons es desprén de l'article 7.2 de la Llei 21/2013, d'avaluació ambiental, i l'apartat a/3r, del grup 3, del seu annex II.  
En l'expedient s'han observat els tràmits previstos en la secció 2a de la Llei 21/2013, modificada per la Llei 9/2018, entre les altres disposicions que li són aplicables.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi climàtic i Desenvolupament Rural, modificat pel Decret 80/2006, d'1 de juliol, atribueix a la Direcció General de Medi Natural i Avaluació Ambiental la competència sobre avaluació ambiental estratègica i de projectes.  
Per tot això i en l'exercici de les funcions que tinc legalment atribuïdes, s'emet la següent  
  
Resolució  
  
Primer  
Emetre informe d'impacte ambiental favorable per a la realització dels sondatges Barranc de Ballesteros núm. 2 i núm. 3, promoguts per la Comunitat de Regants de Chiva, per considerar que la seua realització en els termes plantejats, sota les condicions especificades en l'apartat segon i sense perjudici de l'obtenció prèvia de les autoritzacions sectorials que resulten aplicables, no tindrà efectes significatius sobre el medi ambient i per tant és innecessari efectuar un procediment d'avaluació d'impacte ambiental ordinària.  
  
Segon  
Tant la part promotora com els òrgans competents hauran d'observar i complir les condicions següents:  
1) Les obres del projecte es realitzaran seguint el contingut de les mesures protectores i correctores, així com el programa de vigilància ambiental, proposats en les pàgines 12 a 14 del document ambiental tramitat.  
2) Per estar a menys de 500 m de terreny forestal s'haurà de tindre en compte l'aplicació del Decret 7/2004, del Consell, pel qual s'aprova el plec general de normes de seguretat en prevenció d'incendis forestals.  
  
3) El procés de perforació haurà de ser objecte de seguiment hidrogeològic per un tècnic capacitat per a prendre les decisions adequades que eviten problemes de contaminació i de connexió vertical entre aqüífers superposats.  
4) L'objecte bàsic d'aquesta avaluació ambiental ha sigut l'execució del sondatge i no els efectes de les futures extraccions sobre el funcionament de l'aqüífer captat i el seu control i gestió hidrològics, i aquestes seran competències de l'organisme de conca que, en cas d'incórrer en algun altre dels supòsits de la Llei 21/2013 haurà de preveure l'inici d'un oportú nou procediment d'avaluació ambiental.  
  
Tercer  
De conformitat amb el que es preveu en l'article 47.3 i 47.4 de la Llei 21/2013, d'avaluació ambiental, s'ordena la publicació de la present resolució en el Diari Oficial de la Generalitat Valenciana, i s'adverteix, així mateix, que perdrà la seua vigència i cessarà la seua producció d'efectes si una vegada publicada no s'haguera procedit a l'autorització del projecte en el termini màxims de quatre anys des d'aquesta publicació.  
  
Quart  
D'acord amb el que es disposa en l'article 47.6 de la Llei 21/2013, d'avaluació ambiental, contra aquest informe d'impacte ambiental no es pot interposar cap recurs, sense perjudici del que, si escau, siga procedent, en la via administrativa o judicial, contra la resolució d'autorització del projecte.  
  
València, 28 de juny de 2019.- El director general de Medi Natural i d'Avaluació Ambiental: Antoni Marzo i Pastor.»  
  
València, 11 de juliol de 2019.- El director general de Medi Natural i d'Avaluació Ambiental: Antoni Marzo i Pastor.